संदीप की यॉर्कर पर नहीं लगाया हेलिकॉप्टर शॉट, रहाणे-अश्विन की नोकझोंक...टॉप मोमेंट्स
IPL 2023 CSK vs RR Moments | Ajinkya Rahane Ravichandran Ashwin MS Dhoni, महेंद्र सिंह धोनी ने CSK की कप्तानी करते हुए 200वां IPL मैच खेला। ऑफ स्पिन गेंदबाज रविचंद्रन अश्विन नंबर-5 पर बैटिंग करने उतरे।
इंडियन प्रीमियर लीग (IPL) के रोमांचक मुकाबले में राजस्थान रॉयल्स (RR) ने चेन्नई सुपर किंग्स (CSK) को 3 रन से हरा दिया। संदीप शर्मा ने महेंद्र सिंह धोनी और रवींद्र जडेजा के सामने आखिरी ओवर में 20 रन डिफेंड किए। जोस बटलर ने राजस्थान से फिफ्टी लगाई।
महेंद्र सिंह धोनी ने CSK की कप्तानी करते हुए 200वां IPL मैच खेला। ऑफ स्पिन गेंदबाज रविचंद्रन अश्विन नंबर-5 पर बैटिंग करने उतरे। संजू सैमसन लगातार दूसरे मैच में शून्य पर आउट हो गए और ऋतुराज गायकवाड को संदीप शर्मा की बॉल शरीर पर लग गई। मैच के ऐसे ही टॉप मोमेंट्स इस खबर में हम जानेंगे। मैच रिपोर्ट पढ़ने के लिए यहां क्लिक करें...
1. धोनी का 200वां कप्तानी मैच
महेंद्र सिंह धोनी ने चेन्नई सुपर किंग्स (CSK) की कप्तानी में 200वां IPL मैच खेला। उन्होंने मैच में टॉस जीता और पहले गेंदबाजी चुनी। 200वें मैच से पहले CSK के मालिकों ने धोनी को मोमेंटो गिफ्ट किया। धोनी की कप्तानी में CSK ने 120 मैच जीतने के साथ 4 बार IPL खिताब भी जीता है।
2. नंबर-5 पर बैटिंग करने उतरे अश्विन 
राजस्थान रॉयल्स के ऑफ स्पिन गेंदबाज रविचंद्रन अश्विन CSK के खिलाफ नंबर-5 पर बैटिंग करने उतरे। अश्विन आम तौर पर नंबर-7 या नंबर-8 पर बैटिंग करते हैं। अश्विन ने इस मौके का फायदा उठाते हुए 22 बॉल में 2 छक्कों और एक चौके के सहारे 30 रन बनाए।
अश्विन ने इससे पहले IPL में 2022 और 2014 में भी नंबर-5 पर बैटिंग की है। 2014 में उन्होंने 16 गेंद पर 14 रन बनाए थे। वहीं पिछले साल CSK के ही खिलाफ उन्होंने 23 बॉल पर 40 रन बनाए थे।
3. सैमसन का लगातार दूसरा डक
राजस्थान रॉयल्स के कप्तान संजू सैमसन लगातार दूसरे मैच में शून्य पर आउट हो गए। 9वें ओवर की पांचवीं गेंद रवींद्र जडेजा ने मिडिल स्टंप पर गुड लेंथ फेंकी। गेंद टर्न होकर स्टंप्स में लग गई। सैमसन का यह लगातार दूसरा डक है।
सैमसन दिल्ली कैपिटल्स के खिलाफ पिछले मैच में भी खाता नहीं खोल सके थे। जडेजा ने ओवर की तीसरी गेंद पर देवदत्त पड्डीकल को भी कैच आउट कराया था।
4. गायकवाड को लगी संदीप शर्मा की बॉल 
दूसरी पारी का पहला ओवर राजस्थान के संदीप शर्मा फेंक रहे थे। ओवर की चौथी बॉल संदीप ने लेग स्टंप पर शॉर्ट बॉल फेंकी, लेकिन ऋतुराज गायकवाड इस बॉल को खेलने के लिए तैयार नहीं थे। गायकवाड बहुत देरी से हटे, इतने में गेंद उनकी ओर आ गई। गायकवाड ने हाथ अड़ाया, लेकिन बॉल उन्हें लग ही गई।
गायकवाड ने इस वक्त खाता भी नहीं खोला था। वह 8 रन बनाकर संदीप शर्मा की बॉल पर ही कैच आउट हुए।
5. रहाणे-अश्विन में हुई नोक-झोंक
दूसरी पारी में CSK के अजिंक्य रहाणे और RR के रविचंद्रन अश्विन में नोक-झोंक देखने को मिली। छठे ओवर की दूसरी बॉल पर रविचंद्रन अश्विन गेंद फेंकने से पहले रुक गए। इसके बाद अजिंक्य रहाणे अश्विन के गेंद फेंकने से पहले रुक गए। इसी ओवर में रहाणे ने छक्का लगाया।
आखिर में रहाणे 19 बॉल में 31 रन बनाकर अश्विन की गेंद पर ही LBW हुए।
6. रोमांचक आखिरी ओवर में 3 रन से हारी CSK
175 रन के टारगेट के सामने CSK को आखिरी 18 गेंदों पर 54 रन की जरूरत थी। 18वें ओवर में महेंद्र सिंह धोनी और रवींद्र जडेजा ने 14 रन बनाए। 19वें ओवर में जडेजा ने 2 छक्के जड़कर 19 रन बना दिए।
आखिरी ओवर में 21 रन जरूरत थी, धोनी ने इस ओवर में दूसरी और तीसरी बॉल पर छक्का लगाया, लेकिन संदीप शर्मा ने अगली 3 गेंदों पर 3 ही रन दिए और टीम को जीत दिला दी।
7. संदीप की यॉर्कर ने धोनी का काम मुश्किल किया, हेलिकॉप्टर शॉट भी नहीं दिखा
संदीप शर्मा को आखिरी ओवर में 21 रन बचाने थे। उन्होंने शुरुआत 2 वाइड से की। अगली 3 गेंदों में धोनी ने 2 सिक्स भी लगा दिए फिर भी बतौर कप्तान अपना 200वां IPL मैच नहीं जिता पाए। वजह थी संदीप कुमार की 3 यॉर्कर बॉल। आखिरी 2 गेंदों में जब 6 रन चाहिए थे तो संदीप ने दोनों बॉल सटीक यॉर्कर फेंकी। धोनी ने एक भी हेलिकॉप्टर शॉट नहीं खेला, जिसकी मदद से वो अक्सर यॉर्कर्स पर सिक्स लगाते हैं। इसी के चलते राजस्थान 3 रन से जीत गई।
